b'\n_START_ARTICLE_\nHeterogomphus eteocles\n_START_SECTION_\nUtseende\n_START_PARAGRAPH_\nEn stor (ca. 40-45 millimeter), kraftig, svart, blank hornbille. Som vanlig hos hornbiller er det stor forskjell mellom kj\xc3\xb8nnene, hannene er st\xc3\xb8rre, har et horn p\xc3\xa5 hodet og en uthuling foran p\xc3\xa5 pronotum. Hos denne arten er hornet langt og kraftig, litt kl\xc3\xb8vet i spissen og uthulingen stor, med et h\xc3\xb8yt, i spissen to-delt framspring over. Hunnen har ikke horn. Pronotum hos hannen har kraftig, grovmasket mikroskulptur p\xc3\xa5 sidene, blankt i midten. Hos hunnen er pronotum rundet, jevnt og ganske kraftig punktert. Forleggen (protibia) har fire tenner p\xc3\xa5 utsiden som er rettet skr\xc3\xa5tt framover. Dekkvingene er ganske lite punkterte, blanke, punktene danner rader bare i den fremre delen. Undersiden har gulaktige h\xc3\xa5r.\n_START_SECTION_\nLevevis\n_START_PARAGRAPH_\nTil tross for at noen av artene er ganske vanlige er det lite man vet om biologien til disse billene. Larvene til de artene der disse er kjente lever i jorda der de spiser d\xc3\xb8dt, organisk materiale. De voksne billene er aktive om natta og kommer gjerne til lys. Disse artene er ikke regnet som skadedyr.\n_START_SECTION_\nUtbredelse\n_START_PARAGRAPH_\nArten er utbredt i Brasil, Paraguay og Argentina.'